b"\n_START_ARTICLE_\nOpcionas (karinis laipsnis)\n_START_PARAGRAPH_\nOpcionas (lot. optio, dgs. optiones; i\xc5\xa1 lot. opt\xc4\x81re 'i\xc5\xa1sirinkti')\xc2\xa0\xe2\x80\x93 karinis laipsnis ir pareigos Senov\xc4\x97s Romos kariuomen\xc4\x97je. Opcionai buvo centurion\xc5\xb3 pasirinkti (pagal tai ir j\xc5\xb3 pavadinimas) pad\xc4\x97j\xc4\x97jai, ma\xc5\xbedaug atitinka dabartinius leitenantus ar vorentus. Jie paprastai b\xc5\xabdavo centurijos vado pavaduotojai, nors gal\xc4\x97davo atlikti ir kitas pareigas. Opcionai vyriausieji centurion\xc5\xb3 pavaduotojai dar b\xc5\xabdavo vadinami subcenturionais._NEWLINE_Opcionai v\xc4\x97lyvosios Romos kariuomen\xc4\x97je buvo svarb\xc5\xabs, kadangi centurionai da\xc5\xbenai \xc5\xbe\xc5\xabdavo, nes m\xc5\xab\xc5\xa1io metu j\xc5\xb3 vieta b\xc5\xabdavo centurijos priekyje, tad jie tapdavo pirmaisiais taikiniais. Opcionai b\xc5\xabdavo rikiuot\xc4\x97s u\xc5\xbenugaryje, kad palaikyt\xc5\xb3 drausm\xc4\x99 ir tvark\xc4\x85. Jie pri\xc5\xbei\xc5\xabr\xc4\x97davo, kad centurion\xc5\xb3 \xc4\xafsakymai b\xc5\xabt\xc5\xb3 vykdomi._NEWLINE_Opcionai gaudavo dvigub\xc4\x85 legionieriaus alg\xc4\x85 (buvo duplikarijai). Centurionui \xc5\xbeuvus, palikus kariuomen\xc4\x99 ar per\xc4\x97jus \xc4\xaf kitas pareigas opcionai b\xc5\xabdavo pirmieji kandidatai \xc4\xaf centuriono viet\xc4\x85.\n_START_SECTION_\nUniforma\n_START_PARAGRAPH_\nSkirtingai negu centurionai, opcionai netur\xc4\x97jo ypatingos uniformos. Vienintelis skirtumas gal\xc4\x97jo b\xc5\xabti arklio a\xc5\xa1ut\xc5\xb3 ar plunksn\xc5\xb3 pliuma\xc5\xbeas abipus \xc5\xa1almo._NEWLINE_Opcionai vilk\xc4\x97davo tokius pat \xc5\xa1arvus kaip ir paprasti legionieriai\xc2\xa0\xe2\x80\x93 plok\xc5\xa1telinius (lorica segmentata) ar grandinius (lorica hamata). Gladij\xc5\xb3 ne\xc5\xa1iodavo de\xc5\xa1iniame \xc5\xa1one, o ne kairiame, kaip centurionai._NEWLINE_Rikiuot\xc4\x97s opcionai (optio centurionis) ne\xc5\xa1iodavo lazd\xc4\x85 hastil\xc4\x99. Dalis opcion\xc5\xb3 ne\xc5\xa1iodavosi va\xc5\xa1kines lenteles su \xc4\xafsakymais tai dienai."